শুভেন্দুর গড়ে থাবা দিলীপের! কর্মীদের নিয়ে কাঁথিতে করলেন চা-চক্র

ওয়েব ডেস্ক : শুভেন্দু (Suvendu Adhikari) গড়ে থাবা বসালেন দিলীপ ঘোষ (Dilip Ghosh)! গণেশ পূজার দিন দলীয় কর্মী ও সমর্থকদের নিয়ে চা চক্রের পাশাপাশি কাঁথিতে গণেশ পূজোর উদ্বোধন করলেন তিনি। আদি বিজেপি কার্যকর্তাদের দেখা গেল তার এই কর্মসূচিতে।

গণেশ পুজোর দিনে শুভেন্দু অধিকারীর গড় কাঁথিতে (Contai) এই প্রথম দলীয় কর্মী সমর্থকদের নিয়ে চা-চক্র করলেন দিলীপ ঘোষ। তারপরেই কাঁথির রূপশ্রী বাইপাস মোড়ে একটি ক্লাবের গণেশ পূজার উদ্বোধনী অনুষ্ঠানে যোগ দেন তিনি। এদিন দিলীপ ঘোষের (Dilip Ghosh) এই কর্মসূচিতে দেখা যায় আদি বিজেপি কর্মীদেরও। বিশেষ করে তমলুক সাংগঠনিক জেলা বিজেপি কমিটি ঘোষণার পরে আদি বিজেপি কর্মীরা কোনঠাসা হয়ে পড়েছেন, এমনটাই অনুমান করা হচ্ছিল। তবে আজ তাদেরকে নিয়ে চা-চক্রে যোগ দিলেন দিলীপ। তাঁর এই কর্মসূচিতে যোগ দিয়ে পুরনো বিজেপি কর্মী অমলেন্দু পাহাড়ি বলেন, “আমি দলের কেন্দ্রীয় পদে রয়েছি। অথচ এই নাম ঘোষণা করা হচ্ছে সে বিষয়ে আমি কিছু জানি না। চোর ডাকাতদের মানুষ পছন্দ করে না, তাই স্বচ্ছ ভাব মূর্তির লোককে পদে বসাতে হবে।”

দিলীপ ঘোষ চা-চক্র যোগ দিয়ে এসআইআর (SIR) নিয়ে বলেন, “এসআইআর যদি রাজ্যে হয়, তৃণমূলের এক কোটি ভোট কমে যাবে। ফলে তৃণমূল জিততে পারবে না। সেই কারণে এসআইআর আটকে ভোট করাতে চাইছে তারা।” এর পরেই তিনি বলেন, “হয় এসআইআর হবে, না হলে ভোট বন্ধ হবে।”

আরও খবর : রেললাইন থেকে উদ্ধার সদ্যোজাতর দেহ! চাঞ্চল্য মালদায়

জীবনকৃষ্ণ সাহার গ্রেফতরি নিয়ে বিজেপির প্রাক্তন সভাপতি বলেন, “যখন অনুব্রত মণ্ডল ধরা পড়েছিল, তখন তার গাড়ির ড্রাইভার ও তার পিএসও-র কাছে সেই কোটি কোটি টাকা ছিল। তেমনি ভাবে জীবনকৃষ্ণ সাহার বাবা ও মা বক্তব্য অনুযায়ী, তাঁরও কোটি কোটি টাকা রয়েছে বিভিন্ন জায়গায়।”

রাজ্য পুলিশের ব্যর্থতা তুলে ধরে তিনি বলেন, “দিকে দিকে খুন, ধর্ষণ হচ্ছে। কিন্তু তার আসামি ধরা পড়ছে কি? এটাই হচ্ছে পুলিশের ব্যাপক ব্যর্থতার পরিচয়।” পশ্চিমবঙ্গ পুলিশ এখন টিএমসির গোষ্ঠী কোন্দল মেটাতে ব্যস্ত বলে কটাক্ষ করেছেন তিনি। দিলীপ (Dilip Ghosh) আরও বলেছেন, আরজি কর কাণ্ডের মূল কান্ডারী যারা তৃণমূল সমর্থক, তাদেরকেই আড়াল করতে ব্যস্ত রয়েছে প্রশাসন।

এর পাশপাশি কলকাতায় দিনের পর দিন অপরাধ বেড়ে যাওয়া নিয়ে তিনি বলেন, শুধু কলকাতা নয়, কলকাতার সঙ্গে গোটা পশ্চিমবঙ্গজুড়ে বেড়েছে অপরাধ প্রবণতা। কারণ প্রশাসন এখন দল দাসে পরিণত হয়েছে। তাই পদক্ষেপ গ্রহণ না করার ফলেই এই বাড়বাড়ন্ত ।